Norskum sveitarfélögum fækkar úr 428 í 356 Um áramótin sameinast 109 norsk sveitarfélög í 43 ný sveitarfélög . Þessar sameiningar eru síðasta skrefið í umfangsmiklu norsku sameiningarátaki sem norska ríkisstjórnin hleypti af stað árið 2014 . Byggt var á frjálsum sameiningum með fjárhagslegum hvata . Eru þetta stærstu sveitarfélagabreytingarnar í Noregi í 50 ár . Norsk sveitarfélög voru 428 árið 2015 en verða 356 árið 2020 . Þrátt fyrir þetta verða um 1/3 hluti norskra sveitarfélaga með færri en 3000 íbúa 2020 . Gjáin á milli stórra og lítilla sveitarfélaga mun stækka . Ekki bara hvað varðar fjölda íbúa , heldur líka aldurssamsetningu þar sem íbúar eru hlutfallslega eldri í litlu sveitarfélögunum . Eftir seinna stríð var ákveðið að fela sveitarfélögum aðalhlutverkið í veitingu velferðarþjónustu í Noregi og nefndin sem mótaði tillögurnar taldi að sveitarfélög þyrftu að hafa a.m.k. 3000 íbúa til að leysa verkefni sín . Síðan hafa mörg ný velferðarverkefni bæst við og ýmsum finnst að árangur sameiningarátaksins sé ófullnægjandi eins og fram kemur í leiðara ívefriti norska sveitarfélagasambandsins frá því 19. desember sl . Höfundur leiðarans telur að til þess að sveitarfélögin geti haldið áfram að vera mikilvægustu stoðir velferðarsamfélagsins og veita faglega sterka þjónustu , þá þurfi þau að verða stærri og sterkari . Ef þjónustan fullnægi ekki kröfum muni ríkið grípa inn í á kostnað hins staðbundna lýðræðis . Samstarf sveitarfélaga geti leyst einhverjar þjónustuáskoranir en veikir hið staðbundna lýðræði og er að skjön við markmið um sjálfbær sveitarfélög sem geti sjálf staðið undir verkefnum sínum . Minni olíupeningar , öldrun íbúa og flutningur íbúa frá landsbyggðarsveitarfélögum muni skapa miklar áskoranir fyrir norsk sveitarfélög á næstu tíu árum .